Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ όσον αφορά τη θέση της Κοινότητας στο Συμβούλιο Σύνδεσης για τη συμμετοχή της Λετονίας στο Κοινοτικό Πρόγραμμα στον τομέα των μικρών και μεσαίων επιχειρήσεων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πολλές φορές το Ευρωπαϊκό Συμβούλιο αναγνώρισε το άνοιγμα κοινοτικών προγραμμάτων στη συμμετοχή συνδεδεμένων χωρών της Κεντρικής Ευρώπης ως ένα σημαντικό βήμα για την προετοιμασία τους για την προσχώρηση. Για το σκοπό αυτό καταρτίσθηκαν πρόσθετα πρωτόκολλα των Ευρωπαϊκών Συμφωνιών. Στα συμπεράσματα της συνεδρίασής του της 12ης και 13ης Δεκεμβρίου 1997 στο Λουξεμβούργο, το Ευρωπαϊκό Συμβούλιο επανέλαβε τη σημασία αυτής της συμμετοχής, ως το μέσο για να γνωρίσουν οι υποψήφιες χώρες τις πολιτικές και μεθόδους εργασίας της Ένωσης.

Το τρίτο πολυετές πρόγραμμα αποτελεί τον ακρογωνιαίο λίθο της κοινοτικής πολιτικής ΜΜΕ. Αποτελεί τη βάση για ενέργειες που συμβάλλουν στην ενημέρωση μεγάλου αριθμού ΜΜΕ σχετικά με τις προκλήσεις μιας επιχειρηματικής στρατηγικής που αυξάνει την ανταγωνιστική τους θέση με απώτερο στόχο τη βελτίωση των διεθνικών και διεθνών συναλλαγών τους. Αυτό θα έχει ως θετική συνέπεια τη δημιουργία ευκαιριών απασχόλησης.

Σύμφωνα με την ανάλυση που παρουσιάζεται στο έγγραφο πολιτικής της Επιτροπής για τις ΜΜΕ για το Ευρωπαϊκό Συμβούλιο της Μαδρίτης [1] καθορίζονται οι ακόλουθοι πέντε στόχοι πολιτικής με προτεραιότητα μαζί με μία περιγραφή των δράσεων που πρέπει να εφαρμοστούν σε κοινοτικό επίπεδο:

[1] «ΜΜΕ: μια δυναμική πηγή απασχόλησης, ανάπτυξης και ανταγωνιστικότητας στην Ευρωπαϊκή Ένωση», έκθεση που παρουσίασε η Επιτροπή στο Ευρωπαϊκό Συμβούλιο της Μαδρίτης, CSE(95) 2087.

1. απλούστευση και βελτίωση του διοικητικού και ρυθμιστικού επιχειρηματικού περιβάλλοντος·

2. βελτίωση του χρηματοοικονομικού περιβάλλοντος για τις επιχειρήσεις·

3. βοήθεια στις ΜΜΕ να καθορίσουν σε ευρωπαϊκό και διεθνές επίπεδο τις στρατηγικές τους, ειδικότερα μέσω καλύτερων υπηρεσιών πληροφόρησης·

4. προώθηση της ανταγωνιστικότητας των ΜΜΕ και βελτίωση της πρόσβασής τους στην έρευνα, την καινοτομία και την κατάρτιση·

5. προώθηση του επιχειρηματικού πνεύματος και υποστήριξη ειδικών ομάδων στόχων.

Για να μεγιστοποιηθεί η αποτελεσματικότητα της στήριξης στον τομέα των ΜΜΕ στην Κεντρική Ευρώπη, η Κοινότητα πρέπει να επιδιώξει υψηλότερο βαθμό συνοχής μεταξύ του ανοίγματος του τρίτου πολυετούς προγράμματος για τις ΜΜΕ, του ανοίγματος άλλων κοινοτικών προγραμμάτων που περιλαμβάνουν δράσεις οι οποίες απευθύνονται στις ΜΜΕ, των εθνικών προγραμμάτων Phare και άλλων δραστηριοτήτων στήριξης που απευθύνονται στις ΜΜΕ στις υποψήφιες χώρες.

Το τρίτο πολυετές πρόγραμμα επικεντρώνεται στις ΜΜΕ, ανεξάρτητα από τον τομέα τους, τη νομική μορφή ή την τοποθεσία τους εντός του Ευρωπαϊκού Οικονομικού Χώρου. Το τρίτο πολυετές πρόγραμμα καλύπτει την περίοδο από την 1η Ιανουαρίου 1997 έως τις 31 Δεκεμβρίου 2000.

Ο αριθμός των μικρών και μεσαίων επιχειρήσεων και το μερίδιό τους στην απασχόληση αυξάνεται στις χώρες της Κεντρικής Ευρώπης, και αυτή η εξέλιξη θα συνεχιστεί ενδεχομένως τα προσεχή έτη. Οι κυβερνήσεις στις υποψήφιες χώρες άρχισαν να αναγνωρίζουν την πολιτική και οικονομική σημασία που έχει η υποστήριξη των ΜΜΕ και, συνολικά, των πολιτικών που για το σκοπό αυτό έγιναν ένα σημαντικό τμήμα της μεταβατικής τους διαδικασίας.

Παρά τη σημαντική πρόοδο που έχει σημειωθεί, οι ΜΜΕ στις υποψήφιες χώρες απέχουν ακόμα πολύ από το επίπεδο στήριξης και πόρων που υπάρχουν στην ΕΕ, π.χ. στις υπηρεσίες στήριξης, στο συντονισμό πολιτικής ή στην ανάπτυξη των κατάλληλων νομοθετικών και ρυθμιστικών πλαισίων. Οι επιχειρήσεις στις υποψήφιες χώρες πρέπει να προετοιμαστούν για την προσχώρησή τους στην ΕΕ και στις αυξανόμενες ανταγωνιστικές πιέσεις στις οποίες ενδεχομένως θα εκτεθούν.

Σε αυτό το πλαίσιο, το άνοιγμα των κοινοτικών προγραμμάτων αποτελεί ένα σημαντικό στοιχείο της προενταξιακής στρατηγικής. Η συμμετοχή σε αυτό το συγκεκριμένο πρόγραμμα μπορεί να συμβάλει με θετικό τρόπο στην προετοιμασία των ΜΜΕ και των αντιπροσωπευτικών οργανώσεων των ΜΜΕ για τη μελλοντική προσχώρηση.

Σύμφωνα με τις διατάξεις των ευρωπαϊκών συμφωνιών ή των πρόσθετων πρωτοκόλλων τους, οι συμμετέχουσες υποψήφιες χώρες θα καλύψουν οι ίδιες το κόστος που απορρέει από τη συμμετοχή τους· ωστόσο, μπορούν να χρησιμοποιήσουν μέρος των εθνικών χορηγήσεών τους στο Phare για να συμπληρώσουν τη συνεισφορά τους από τους δικούς τους προϋπολογισμούς. Η Λετονία έχει επιβεβαιώσει στην Επιτροπή γραπτώς την πρόθεσή της να συμμετέχει στο κοινοτικό πρόγραμμα στον τομέα των μικρών και μεσαίων επιχειρήσεων από το 1999 και να καταστήσει διαθέσιμες τις αναγκαίες πιστώσεις του προϋπολογισμού, όπως υπολογίστηκαν από τις υπηρεσίες της Επιτροπής. Η Λετονία προβλέπει να καταβάλει ολόκληρη τη χρηματοδοτική της συνεισφορά από τον εθνικό της προϋπολογισμό.

Ένα σημαντικό ζήτημα για τη Λετονία, όπως και για τις άλλες συμμετέχουσες υποψήφιες χώρες, είναι ο τρόπος με τον οποίο θα συμμετέχει στη διαδικασία διαχείρισης και λήψης αποφάσεων για το πρόγραμμα στο οποίο θα συμβάλλει οικονομικά. Όπως αναφέρεται στα συμπεράσματα της Προεδρίας του Ευρωπαϊκού Συμβουλίου του Λουξεμβούργου της 12ης και 13ης Δεκεμβρίου 1997, η συμμετοχή της θα αποτελέσει την ευκαιρία για να γνωρίσει την κοινοτική νομοθεσία και τις διαδικασίες. Στο σχέδιο απόφασης του Συμβουλίου Σύνδεσης, προτείνεται στη Λετονία να συμμετέχει ενεργά στην αξιολόγηση της συμμετοχής της στο πρόγραμμα, να κληθεί στις συνεδριάσεις συντονισμού πριν από τις συνεδριάσεις της επιτροπής διαχείρισης, και να ενημερώνεται σχετικά με τα αποτελέσματά τους.

Τα κυριότερα θέματα που εξετάζονται στο επισυναπτόμενο σχέδιο απόφασης του Συμβουλίου Σύνδεσης για την έγκριση των όρων και προϋποθέσεων συμμετοχής της Λετονίας στο κοινοτικό πρόγραμμα στον τομέα των μικρών και μεσαίων επιχειρήσεων, είναι τα ακόλουθα:

- Η Λετονία θα συμμετέχει σε δράσεις του τρίτου πολυετούς προγράμματος για τις ΜΜΕ (1997-2000)· οι όροι για την υποβολή, την αξιολόγηση και την επιλογή των αιτήσεων θα είναι οι ίδιοι με εκείνους για τα κράτη μέλη της Κοινότητας (Παράρτημα I, παράγραφοι 1 και 2), μέχρι το επίπεδο της χρηματοδοτικής συνεισφοράς της χώρας (Παράρτημα II, παράγραφος 2).

- Η χρηματοδοτική συνεισφορά της Λετονίας και οι κανόνες που διέπουν τη συνεισφορά της καθορίζονται στο παράρτημα I, παράγραφος 4 και στο παράρτημα II.

- Η Λετονία θα συμμετέχει στην αξιολόγηση της συμμετοχής της στο πρόγραμμα (Παράρτημα I, παράγραφος 6).

- Η Λετονία θα κληθεί στις συνεδριάσεις συντονισμού πριν από τις συνεδριάσεις της επιτροπής προγράμματος και θα ενημερώνεται σχετικά με τα αποτελέσματα (παράρτημα I, παράγραφος 7).

- Η απόφαση θα ισχύει για τη διάρκεια του προγράμματος (δηλαδή 31.12.2000, άρθρο 2 της απόφασης του Συμβουλίου Σύνδεσης).

Η έκδοση αποφάσεων του Συμβουλίου Σύνδεσης για να μπορέσει η Λετονία να συμμετέχει στο κοινοτικό πρόγραμμα στον τομέα των μικρών και μεσαίων επιχειρήσεων από το 1999, θα προσφέρει στη Λετονία την ευκαιρία να ενταχθεί ενεργά στην κοινοτική πολιτική σε αυτόν τον τομέα, στο πλαίσιο της προενταξιακής στρατηγικής, πράγμα που έχει επομένως τεράστια πολιτική σημασία.

Για να μπορέσει η Λετονία να συμμετέχει στο κοινοτικό πρόγραμμα στον τομέα των μικρών και μεσαίων επιχειρήσεων από τις αρχές του 1999, το Συμβούλιο καλείται να εγκρίνει την επισυναπτόμενη πρόταση για απόφαση.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

όσον αφορά τη θέση της Κοινότητας στο Συμβούλιο Σύνδεσης για τη συμμετοχή της Λετονίας στο κοινοτικό πρόγραμμα στον τομέα των μικρών και μεσαίων επιχειρήσεων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ειδικότερα το άρθρο 157, παράγραφος 3, σε συνδυασμό με το άρθρο 300, παράγραφος 2, δεύτερη φράση της πρώτης περίπτωσης και δεύτερη περίπτωση,

την πρόταση της Επιτροπής [2],

[2] ΕΕ αριθ. C &

Εκτιμώντας:

(1) ότι η ευρωπαϊκή συμφωνία για τη σύνδεση μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λετονίας, αφετέρου, άρχισε να ισχύει από την 1η Φεβρουαρίου 1998.

(2) ότι σύμφωνα με το άρθρο 109 της ευρωπαϊκής συμφωνίας, η Λετονία μπορεί να συμμετέχει στα κοινοτικά προγράμματα πλαίσια, σε ειδικά προγράμματα, σε σχέδια ή άλλες δράσεις ιδίως στον τομέα των μικρών και μεσαίων επιχειρήσεων και οι όροι και οι προϋποθέσεις για τη συμμετοχή της Λετονίας στις δραστηριότητες θα αποφασισθούν από το Συμβούλιο Σύνδεσης,

3) ότι η απόφαση 97/15/ΕΚ του Συμβουλίου της 9ης Δεκεμβρίου 1996 για το τρίτο πολυετές πρόγραμμα μικρών και μεσαίων επιχειρήσεων (ΜΜΕ) στην Ευρωπαϊκή Ένωση (1997-2000) [3] και ιδίως το άρθρο 7 παράγραφος 1 προβλέπει ότι το πρόγραμμα αυτό θα είναι ανοιχτό στη συμμετοχή των συνδεδεμένων χωρών της Κεντρικής Ευρώπης σύμφωνα με τις προϋποθέσεις που καθορίζονται στα πρόσθετα πρωτόκολλα [4] των Συμφωνιών Σύνδεσης για τη συμμετοχή στα κοινοτικά προγράμματα,

[3] ΕΕ L 6 της 10.1.1997, σ. 25.

[4] Στην περίπτωση της Λετονίας οι προϋποθέσεις για τη συμμετοχή σε κοινοτικά προγράμματα καθορίζονται στο άρθρο 109 και στο παράρτημα ΧΙ της Συμφωνίας Σύνδεσης.

(4) ότι η επιτυχής συμμετοχή στο πρόγραμμα απαιτεί την κατάλληλη διαχείριση και μια καλά προετοιμασμένη διοίκηση·

ΑΠΟΦΑΣIΖΕI:

Η θέση που πρέπει να λάβει η Κοινότητα στο Συμβούλιο Σύνδεσης που συστάθηκε από την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λετονίας, αφετέρου, όσον αφορά τη συμμετοχή της Λετονίας στο κοινοτικό πρόγραμμα στον τομέα των μικρών και μεσαίων επιχειρήσεων, είναι το επισυναπτόμενο σχέδιο απόφασης του Συμβουλίου Σύνδεσης.

Έγινε στις Βρυξέλλες, στις

Για το Συμβούλιο

Ο Πρόεδρος

Σχέδιο

ΑΠΟΦΑΣΗΣ ΑΡΙΘ. ..../99 ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΕΚ-ΛΕΤΟΝΙΑΣ

για τον καθορισμό των όρων και προϋποθέσεων για τη συμμετοχή της Λετονίας στο κοινοτικό πρόγραμμα στον τομέα των μικρών και μεσαίων επιχειρήσεων

ΤΟ ΣΥΜΒΟΥΛΙΟ ΣΥΝΔΕΣΗΣ

Έχοντας υπόψη :

την ευρωπαϊκή συμφωνία για τη σύνδεση μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λετονίας, αφετέρου, και ειδικότερα το άρθρο 109 [5],

[5] ΕΕ αριθ. L. 26, 2.2.1998, σ.1.

Εκτιμώντας:

ότι σύμφωνα με το άρθρο 109 της ευρωπαϊκής συμφωνίας, η Λετονία μπορεί να συμμετέχει στα κοινοτικά προγράμματα πλαίσια, σε σχέδια και άλλες κοινοτικές δράσεις στους τομείς που αναφέρονται στο παράρτημα XVIII που περιλαμβάνουν τον τομέα των μικρών και μεσαίων επιχειρήσεων,

ότι η απόφαση 97/15/ΕΚ του Συμβουλίου της 9ης Δεκεμβρίου 1996 για το τρίτο πολυετές πρόγραμμα μικρών και μεσαίων επιχειρήσεων (ΜΜΕ) στην Ευρωπαϊκή Ένωση (1997-2000) εγκρίνει πρόγραμμα κοινοτικής πολιτικής για τις ΜΜΕ, περιλαμβανομένων των βιοτεχνιών και των πολύ μικρών επιχειρήσεων, για περίοδο τεσσάρων ετών από την 1η Ιανουαρίου 1997, και το άρθρο της 7 παράγραφος 1 προβλέπει ότι το πρόγραμμα αυτό θα είναι ανοιχτό στη συμμετοχή των συνδεδεμένων χωρών της Κεντρικής Ευρώπης,

ότι σύμφωνα με το άρθρο 109 της ευρωπαϊκής συμφωνίας οι όροι και οι προϋποθέσεις για τη συμμετοχή της Λετονίας στις δραστηριότητες που αναφέρονται στο παράρτημα XVIII, πρέπει να αποφασιστούν από το Συμβούλιο Σύνδεσης,

EΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Λετονία θα συμμετέχει στο τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997 έως 2000) σύμφωνα με τους όρους και τις προϋποθέσεις που καθορίζονται στα παραρτήματα I και II τα οποία θα αποτελέσουν αναπόσπαστο μέρος της παρούσας απόφασης.

Άρθρο 2

Η παρούσα απόφαση ισχύει για τη διάρκεια του προγράμματος.

Άρθρο 3

Η παρούσα απόφαση αρχίζει να ισχύει την πρώτη ημέρα του μήνα που ακολουθεί την έγκρισή της.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I

Όροι και προϋποθέσεις για τη συμμετοχή της Λετονίας στο τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997 έως 2000)

1. Η Λετονία θα συμμετέχει στις δραστηριότητες του τρίτου πολυετούς προγράμματος για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997 έως 2000) (που στο εξής θα καλείται «το πρόγραμμα») σύμφωνα με, εκτός εάν προβλεφθεί διαφορετικά στην παρούσα απόφαση, τους στόχους, τα κριτήρια, τις διαδικασίες και τις προθεσμίες που καθορίζονται στην απόφαση (97/15/EΚ) του Συμβουλίου της 9ης Δεκεμβρίου 1996 για ένα τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997 έως 2000) και ειδικότερα με το άρθρο 7 παράγραφος 1.

2. Οι όροι και οι προϋποθέσεις για την υποβολή, την αξιολόγηση και την επιλογή των αιτήσεων σε σχέση με τους επιλέξιμους οργανισμούς, τις οργανώσεις και άτομα στη Λετονία θα είναι οι ίδιοι με εκείνους που εφαρμόζονται σε επιλέξιμους οργανισμούς, οργανώσεις και άτομα της Κοινότητας.

3. Όταν είναι κατάλληλο, για να εξασφαλιστεί η κοινοτική διάσταση του προγράμματος, τα διεθνικά σχέδια και οι δραστηριότητες που προτείνει η Λετονία θα πρέπει να περιλαμβάνουν ένα ελάχιστο αριθμό εταίρων για τα κράτη μέλη της Κοινότητας. Αυτός ο ελάχιστος αριθμός θα πρέπει να αποφασίζεται στο πλαίσιο της εφαρμογής του προγράμματος, λαμβανομένου υπόψη του χαρακτήρα των διαφόρων δραστηριοτήτων, του αριθμού των εταίρων σε δεδομένο σχέδιο και του αριθμού των χωρών που συμμετέχουν στο πρόγραμμα.

4. Η Λετονία θα καταβάλει κάθε έτος μια συνεισφορά στο γενικό προϋπολογισμό των Ευρωπαϊκών Κοινοτήτων για να καλύπτει το κόστος που απορρέει από τη συμμετοχή της στο πρόγραμμα (βλέπε παράρτημα II). Η επιτροπή σύνδεσης αναλαμβάνει να προσαρμόζει αυτή τη συνεισφορά όταν είναι αναγκαίο.

5. Τα κράτη μέλη της Κοινότητας και η Λετονία θα καταβάλουν κάθε δυνατή προσπάθεια, στο πλαίσιο των προβλεπομένων διατάξεων, για να διευκολύνουν την ελεύθερη κυκλοφορία και κατοικία όλων των επιλέξιμων ατόμων για το πρόγραμμα που μετακινούνται μεταξύ της Λετονίας και των κρατών μελών της Κοινότητας με σκοπό τη συμμετοχή τους στις δραστηριότητες που καλύπτονται από την απόφαση.

6. Με την επιφύλαξη των αρμοδιοτήτων της Επιτροπής και του Ελεγκτικού Συνεδρίου της Ευρωπαϊκής Κοινότητας σε σχέση με την αξιολόγηση του προγράμματος, σύμφωνα με την απόφαση για το τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (Άρθρο 6), η συμμετοχή της Λετονίας στο πρόγραμμα θα αξιολογείται συνεχώς σε εταιρική βάση στην οποία ενέχονται η Λετονία και η Επιτροπή των Ευρωπαϊκών Κοινοτήτων. Η Λετονία θα υποβάλει τις αναγκαίες εκθέσεις στην Επιτροπή και θα λαμβάνει μέρος σε άλλες ειδικές δραστηριότητες που καθορίζει η Κοινότητα σε αυτό το πλαίσιο.

7. Με την επιφύλαξη των διαδικασιών που αναφέρονται στο άρθρο 4 της απόφασης για το τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση, η Λετονία καλείται να λαμβάνει μέρος σε συνεδριάσεις συντονισμού σχετικά με οποιοδήποτε ζήτημα αφορά την εφαρμογή της παρούσας απόφασης, πριν από τις τακτικές συνεδριάσεις της επιτροπής προγράμματος. Η επιτροπή θα ενημερώνει τη Λετονία σχετικά με τα αποτελέσματα αυτών των τακτικών συνεδριάσεων.

8. Η γλώσσα που θα χρησιμοποιείται όσον αφορά τη διαδικασία αίτησης, τις συμβάσεις, τις εκθέσεις που πρέπει να υποβάλλονται και άλλες διοικητικές ρυθμίσεις για το πρόγραμμα, θα είναι μία από τις επίσημες γλώσσες της Κοινότητας.

ΠΑΡΑΡΤΗΜΑ II

ΧΡΗΜΑΤΟΔΟΤΙΚΗ ΣΥΝΕΙΣΦΟΡΑ ΤΗΣ ΛΕΤΟΝΙΑΣ ΓΙΑ ΤΟ ΤΡΙΤΟ ΠΟΛΥΕΤΕΣ ΠΡΟΓΡΑΜΜΑ ΓΙΑ ΤΙΣ ΜΙΚΡΕΣ ΚΑΙ ΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ) ΣΤΗΝ ΕΥΡΩΠΑΪΚΗ ΕΝΩΣΗ (1997 ΕΩΣ 2000).

1. Η χρηματοδοτική συνεισφορά της Λετονίας θα καλύπτει:

- τη χρηματοδοτική στήριξη από το πρόγραμμα για τη συμμετοχή φορέων της Λετονίας σε δραστηριότητες, όπως καθορίζεται στο παράρτημα I.1,

- το συμπληρωματικό κόστος διοικητικού χαρακτήρα που συνδέεται με τη διαχείριση του προγράμματος από την Επιτροπή και απορρέει από τη συμμετοχή της Λετονίας.

2. Για κάθε δημοσιονομικό έτος, το σωρευθέν ποσό των επιδοτήσεων ή κάθε άλλη χρηματοδοτική στήριξη που λαμβάνεται από το πρόγραμμα από δικαιούχους της Λετονίας δεν θα υπερβαίνει τη συνεισφορά που καταβάλει η Λετονία, μετά την αφαίρεση του συμπληρωματικού διοικητικού κόστους.

Αν η συνεισφορά που καταβάλει η Λετονία στο γενικό προϋπολογισμό των Ευρωπαϊκών Κοινοτήτων, μετά την αφαίρεση του συμπληρωματικού διοικητικού κόστους, είναι υψηλότερη από το σωρευθέν ποσό των επιδοτήσεων ή άλλης χρηματοδοτικής στήριξης που λαμβάνουν οι δικαιούχοι της Λετονίας από το πρόγραμμα, η Επιτροπή θα μεταφέρει το υπόλοιπο στο επόμενο δημοσιονομικό έτος, και θα αφαιρείται από τη συνεισφορά του επόμενου έτους. Αν υπάρχει ακόμη αυτό το υπόλοιπο όταν λήξει το πρόγραμμα, το αντίστοιχο ποσό θα επιστραφεί στη Λετονία.

3. Η ετήσια συνεισφορά της Λετονίας θα είναι 479.360 ευρώ από το έτος 1999. Από αυτό το ποσό, ποσό 31.360 ευρώ θα καλύπτει το συμπληρωματικό διοικητικό κόστος που συνδέεται από τη διαχείριση του προγράμματος από την Επιτροπή και το οποίο απορρέει από τη συμμετοχή της Λετονίας.

4. Οι δημοσιονομικοί κανονισμοί που εφαρμόζονται στο γενικό προϋπολογισμό της Κοινότητας θα εφαρμόζονται ιδίως για τη διαχείριση της συνεισφοράς της Λετονίας.

Κατά την έναρξη ισχύος της παρούσας απόφασης και στην αρχή κάθε επόμενου έτους, η Επιτροπή θα αποστέλλει στη Λετονία μια πρόσκληση για την καταβολή κεφαλαίων που αντιστοιχούν στη συνεισφορά της στο κόστος που απορρέει βάσει αυτής της απόφασης.

Αυτή η συνεισφορά θα εκφράζεται σε ECU και θα καταβάλλεται σε ευρώ σε τραπεζικό λογαριασμό της Επιτροπής.

Η Λετονία θα καταβάλλει τη συνεισφορά της για το ετήσιο κόστος στο πλαίσιο της παρούσας απόφασης σύμφωνα με την πρόσκληση για την καταβολή κεφαλαίων και το αργότερο τρεις μήνες μετά την αποστολή της πρόσκλησης για την καταβολή αυτών των κεφαλαίων. Οποιαδήποτε καθυστέρηση στην πληρωμή της συνεισφοράς θα οδηγεί σε πληρωμή τόκων από τη Λετονία για το οφειλόμενο ποσό από την ημερομηνία καταβολής της οφειλής. Το επιτόκιο αντιστοιχεί στο ποσοστό που εφαρμόζεται από το ευρωπαϊκό ταμείο νομισματικής συνεργασίας, για το ποσό της ημερομηνίας της οφειλής, για τις πράξεις του σε ευρώ προσαυξημένο κατά 1,5 ποσοστιαίες μονάδες.

5. Η Λετονία θα καταβάλλει το συμπληρωματικό διοικητικό κόστος που αναφέρεται στην παράγραφο 3 από τον εθνικό της προϋπολογισμό,

6. Η Λετονία θα καταβάλλει 448.000 ευρώ από το υπόλοιπο κόστος της συμμετοχής της στο πρόγραμμα από τον εθνικό της προϋπολογισμό.

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΔΡΑΣΗΣ

Συμμετοχή της Λετονίας στο τρίτο πολυετές πρόγραμμα για τις ΜΜΕ.

2. ΚΕΦΑΛΑΙΟ ΤΟΥ ΠΡΟΫΠΟΛΟΓΙΣΜΟΥ

Ουδεμία συνεισφορά Phare

3. ΝΟΜΙΚΗ ΒΑΣΗ

Συνθήκη για την ίδρυση της Ευρωπαϊκής Κοινότητας, και ειδικότερα το άρθρο 157, παράγραφος 3, σε συνδυασμό με το άρθρο 300, παράγραφος 2, δεύτερη φράση της πρώτης περίπτωσης και δεύτερη περίπτωση,

Άρθρο 109 της ευρωπαϊκής συμφωνίας για τη σύνδεση μεταξύ των Ευρωπαϊκών Κοινοτήτων και των κρατών μελών, αφενός, και της Δημοκρατίας της Λετονίας, αφετέρου, για το άνοιγμα των κοινοτικών προγραμμάτων (ΕΕ αριθ. L 26, 2.2.1998, σ.1),

Απόφαση 97/15/EΚ του Συμβουλίου της 9ης Δεκεμβρίου 1996 για ένα τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997 έως 2000) (ΕΕ αριθ. L 6, 10.1.1997, σ.25) και ειδικότερα το άρθρο 7 παράγραφος 1.

4. ΠΕΡΙΓΡΑΦΗ ΤΗΣ ΔΡΑΣΗΣ

4.1 Γενικός στόχος

Το τρίτο πολυετές πρόγραμμα για τις ΜΜΕ έχει τους ακόλουθους στόχους πολιτικής με προτεραιότητα:

1. Απλοποίηση και βελτίωση του διοικητικού και ρυθμιστικού επιχειρηματικού περιβάλλοντος·

2. Βελτίωση του οικονομικού περιβάλλοντος για τις επιχειρήσεις·

3. Βοήθεια στις ΜΜΕ να καθορίσουν τις στρατηγικές τους σε ευρωπαϊκό και διεθνές επίπεδο, ειδικότερα με την καλύτερη πληροφόρηση και συνεργασία·

4. Προώθηση της ανταγωνιστικότητας των ΜΜΕ και βελτίωση της πρόσβασης στην έρευνα, την καινοτομία και την κατάρτιση·

5. Προώθηση του επιχειρηματικού πνεύματος και υποστήριξη ειδικών ομάδων στόχων.

Η συμμετοχή της Λετονίας στο κοινοτικό πρόγραμμα για τις ΜΜΕ θα συμβάλει στην προετοιμασία της για την προσχώρηση ως ένα βασικό χαρακτηριστικό της ενισχυμένης προενταξιακής στρατηγικής. Θα επιτρέψει επίσης στη Λετονία να γνωρίσει τις διαδικασίες και μεθόδους που χρησιμοποιούνται στο κοινοτικό πρόγραμμα στον τομέα των μικρών και μεσαίων επιχειρήσεων.

Η διαδικασία λήψης αποφάσεων για το άνοιγμα των προγραμμάτων απαιτεί μια απόφαση από το Συμβούλιο Σύνδεσης μεταξύ της Ένωσης και της συνδεδεμένης χώρας. Αυτή η απόφαση καθορίζει επίσης τις πρακτικές ρυθμίσεις για το άνοιγμα των προγραμμάτων.

Η ευρωπαϊκή συμφωνία με τη Λετονία τέθηκε σε ισχύ το Φεβρουάριο του 1998, το άρθρο 109 και το παράρτημά του XVIII προβλέπει τη συμμετοχή της Λετονίας σε ευρύ φάσμα τομέων, μεταξύ των οποίων και οι μικρές και μεσαίες επιχειρήσεις.

Η Λετονία έχει επιβεβαιώσει την πρόθεσή της να συμμετέχει επίσης σε άλλα κοινοτικά προγράμματα, ιδίως στους τομείς της εκπαίδευσης, της επαγγελματικής κατάρτισης, των νέων, του περιβάλλοντος, της υγείας και της έρευνας και της τεχνικής ανάπτυξης.

4.2 Περίοδος που καλύπτεται και ρυθμίσεις για ανανέωση

Μέχρι το τέλος του εν λόγω κοινοτικού προγράμματος, δηλαδή στις 31.12.2000. Η συνεισφορά του Phare, ωστόσο, εξαρτάται από τις αποφάσεις όσον αφορά τον προϋπολογισμό μετά το έτος 1999.

5. ΤΑΞΙΝΟΜΗΣΗ ΤΗΣ ΔΑΠΑΝΗΣ Ή ΤΩΝ ΕΣΟΔΩΝ

5.1 Μη υποχρεωτική δαπάνη

5.2 Διαχωριζόμενες πιστώσεις

5.3 Τύπος των εσόδων

Εφόσον το άρθρο 109 της ευρωπαϊκής συμφωνίας αναφέρει ότι η ίδια η Λετονία θα καλύπτει το κόστος που απορρέει από τη συμμετοχή της, θα καλείται να μεταφέρει τη συνεισφορά της στο κεφάλαιο 6091 των εσόδων του προϋπολογισμού της ΕΕ.

6. ΤΥΠΟΣ ΤΗΣ ΔΑΠΑΝΗΣ Η ΤΩΝ ΕΣΟΔΩΝ

- Επιδότηση για συγχρηματοδότηση με άλλες πηγές στο δημόσιο και/ή ιδιωτικό τομέα

- μελέτες, συνεδριάσεις κατάρτισης, τρέχον κόστος των οργάνων, πληροφόρηση

- δεν θα επιστραφεί κανένα ποσό του συνόλου ή μέρους της κοινοτικής συνεισφοράς

Όσον αφορά τα έσοδα, προβλέπεται η συνεισφορά της Λετονίας να καλύψει το κόστος της συμμετοχής της βάσει του κεφαλαίου 6091. Τα έσοδα θα διατεθούν στα κεφάλαια που αφορούν τις δαπάνες για το εν λόγω πρόγραμμα και, όπου είναι κατάλληλο, στα αντίστοιχα κεφάλαια των δαπανών λειτουργίας.

Τα συνολικά αναμενόμενα έσοδα αναφέρονται στην παράγραφο 7.4.

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

7.1 Μέθοδος υπολογισμού του συνολικού κόστους της δράσης για τα δημοσιονομικά έτη 1999 και 2000 (σχέση μεταξύ ατομικού και συνολικού κόστους).

Ο υπολογισμός στηρίζεται στις ακόλουθες προϋποθέσεις:

- κάθε συνεισφορά της χώρας εταίρου στη χρηματοδότηση δραστηριοτήτων που αναφέρονται στο πρωτόκολλο, υπολογίζεται σύμφωνα με την αρχή ότι η χώρα αναλαμβάνει το κόστος της συμμετοχής της. Το κεφάλαιο 6091 έχει δημιουργηθεί στη δήλωση για τα έσοδα του προϋπολογισμού γι' αυτόν το σκοπό·

- η Κοινότητα μπορεί να αποφασίσει για κάθε περίπτωση χωριστά να καταβάλει συμπληρωματικό ποσό στη συνεισφορά της χώρας εταίρου. Αυτό το συμπληρωματικό ποσό μπορεί να είναι υπό μορφή συνεισφοράς στο πλαίσιο του εθνικού προγράμματος PHARE.

Βάσει της ευρωπαϊκής συμφωνίας με τη Λετονία, οι δημοσιονομικές και οικονομικές ρυθμίσεις για το πρόγραμμα είναι οι ακόλουθες: μεταξύ τεσσάρων εναλλακτικών λύσεων, η Λετονία επέλεξε μια συνεισφορά που θα στηρίζεται στον υπολογισμό του πραγματικού κόστους συμμετοχής σε όλες τις πτυχές του προγράμματος ΜΜΕ.

Αυτό επιτρέπει τη χρηματοδοτική συνεισφορά στους ακόλουθους τομείς (κατευθυντήριες γραμμές για τα ανώτατα επίπεδα που αναφέρονται στις παρενθέσεις):

- Δράσεις στον τομέα του διανεμητικού εμπορίου (130.000 ευρώ)

- Δράσεις στον τομέα των βιοτεχνιών και των μικρών επιχειρήσεων (30.000 ευρώ)

- Στήριξη των κέντρων ευρωπαϊκής πληροφόρησης (EICC), με βάση το σημερινό αριθμό (EICC και επιμέρους κέντρα) (40.000 ευρώ x 2 κέντρα συν 20.000 ευρώ για μια αποκεντρωμένη εκστρατεία πληροφόρησης = 100.000 ευρώ)

- Συμμετοχή σε εκδηλώσεις Europartenariat με βάση τον τρέχοντα μέσο όρο συμμετοχής της χώρας (27,14 επιχειρήσεις/εκδήλωση x 2 εκδηλώσεις/έτος x 700 ευρώ που καταβάλλονται στον εθνικό σύμβουλο για τις ΜΜΕ για το κόστος, την προώθηση κλπ. = 38.000 ευρώ)

- Η επιδότηση για μια εκδήλωση INTERPRISE ανά έτος στη χώρα (η μέγιστη συνεισφορά από την ΕΕ είναι 50.000 ευρώ, και αυτό δεν πρέπει να υπερβαίνει το 50% του συνολικού προϋπολογισμού για την εκδήλωση)

- Η επιδότηση για μια εκδήλωση ΙΒΕΧ (υπεργολαβία). Η μέγιστη συνεισφορά από την ΕΕ είναι 100.000 ευρώ, και δεν πρέπει να υπερβαίνει το 25% του συνολικού προϋπολογισμού για την εκδήλωση).

Το κόστος συμμετοχής της Λετονίας στο τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997-2000) από το 1999 θα είναι 479.360 ευρώ ετησίως, συμπεριλαμβανομένου του 7% για το διοικητικό κόστος.

Το προαναφερόμενο ποσό θα καλυφθεί εξ ολοκλήρου από τον εθνικό προϋπολογισμό της Λετονίας.

7.2 Ανάλυση του κόστους

>ΘΕΣΗ ΠIΝΑΚΑ>

Ανάλυση του κόστους ανά πτυχή για την οποία μπορεί να ληφθεί χρηματοδοτική συνεισφορά:

>ΘΕΣΗ ΠIΝΑΚΑ>

7.3 Λειτουργική δαπάνη για τη διεξαγωγή μελετών, για τις συνεδριάσεις εμπειρογνωμόνων, κλπ., που συμπεριλαμβάνονται στο μέρος Β

Oυδέν

7.4 Χρονοδιάγραμμα πολυετών δράσεων

Amounts to be charged to item B7-503

>ΘΕΣΗ ΠIΝΑΚΑ>

(*) Χρονοδιάγραμμα που βασίζεται στη μέθοδο πληρωμών που εφαρμόζεται για το συγκεκριμένο πρόγραμμα

Τα προβλεπόμενα ετήσια έσοδα είναι τα ακόλουθα :

>ΘΕΣΗ ΠIΝΑΚΑ>

8. ΜΕΤΡΑ ΠΡΟΛΗΨΗΣ ΤΗΣ ΑΠΑΤΗΣ· ΑΠΟΤΕΛΕΣΜΑΤΑ ΤΩΝ ΜΕΤΡΩΝ

Όλες οι συμβάσεις, συμφωνίες και άλλες νομικές δεσμεύσεις της Επιτροπής προβλέπουν επιτόπιους ελέγχους από την Επιτροπή και το Ελεγκτικό Συνέδριο. Μεταξύ άλλων, οι δικαιούχοι των δράσεων υποχρεούνται να υποβάλουν εκθέσεις και δημοσιονομικές δηλώσεις. Αυτές οι εκθέσεις και δηλώσεις αναλύονται όσον αφορά το περιεχόμενό τους και την επιλεξιμότητα της δαπάνης σύμφωνα με τον στόχο της κοινοτικής χρηματοδότησης.

Οι διατάξεις κατά της απάτης των βασικών κεφαλαίων του προϋπολογισμού ισχύουν για το παρόν κεφάλαιο προσαρμοσμένων στην περίπτωση των χωρών της Κεντρικής και Ανατολικής Ευρώπης.

9. ΣΤΟΙΧΕΙΑ ΑΝΑΛΥΣΗΣ ΤΗΣ ΑΠΟΔΟΤΙΚΟΤΗΤΑΣ ΤΟΥ ΚΟΣΤΟΥΣ

9.1 Ειδικοί και ποσοτικοί στόχοι· πληθυσμός-στόχος

Το τρίτο πολυετές πρόγραμμα για τις ΜΜΕ είναι ο ακρογωνιαίος λίθος της κοινοτικής πολιτικής ΜΜΕ. Αποτελεί τη βάση συγκεκριμένων δράσεων που βοηθούν τις ΜΜΕ να εκμεταλλευθούν το πλήρες δυναμικό τους για τη δημιουργία θέσεων εργασίας, ειδικότερα με την αύξηση του αριθμού των ΜΜΕ που συμμετέχουν στην εσωτερική αγορά και με την προώθηση του διεθνούς χαρακτήρα τους.

Καταρχήν, οι δράσεις του τρίτου πολυετούς προγράμματος για τις ΜΜΕ μπορούν να ενδιαφέρουν όλες τις ΜΜΕ στη Λετονία. Ωστόσο, ο αριθμός των ΜΜΕ που ωφελούνται από τις διεθνικές δράσεις, θα μειωθεί αναγκαστικά σύμφωνα με την τυπολογία και τη δραστηριότητα των επιχειρήσεων και με το χαρακτήρα των αναπτυσσομένων δράσεων.

Για παράδειγμα, μεταξύ των 15 εκ. ΜΜΕ στην Ευρωπαϊκή Ένωση, τα 1,5 εκ. θα επιλεγούν μάλλον για δράση όσον αφορά την κοινοτική πληροφόρηση. Ως δεύτερο παράδειγμα, 1 εκ. ΜΜΕ στην ΕΕ μπορούν να επιλεγούν για δράσεις εταιρικής σχέσης. Οι ίδιες αναλογίες μπορούν να ληφθούν υπόψη και για τη Λετονία. Ο στόχος των δράσεων κυμαίνεται ανάλογα με το χαρακτήρα αυτών των δράσεων.

Επιπλέον, οι δράσεις απευθύνονται σε επαγγελματικές οργανώσεις, στα εμπορικά και βιομηχανικά επιμελητήρια, στις εμπορικές ενώσεις και σε άλλους ενδιάμεσους φορείς του επιχειρηματικού τομέα.

9.2 Λόγοι για την ανάληψη της δράσης

Είναι ευρέως αναγνωρισμένο ότι οι επιχειρήσεις, και ειδικότερα, οι μικρές και μεσαίες επιχειρήσεις (ΜΜΕ) αποτελούν ένα βασικό στοιχείο των προσπαθειών για τη δημιουργία θέσεων εργασίας και για την ανάπτυξη. Έτσι, το ποσοστό δημιουργίας θέσεων εργασίας των ΜΜΕ είναι υψηλότερο από εκείνο των μεγαλύτερων επιχειρήσεων.

Είναι, ωστόσο, αναγκαίο να αναγνωριστεί το γεγονός ότι οι ΜΜΕ είναι πιο ευάλωτες ειδικότερα κατά το πρώτο έτος μετά τη δημιουργία τους. Αυτή η αδυναμία απορρέει ειδικότερα από τους ακόλουθους πέντε παράγοντες:

- ένα νομικό, φορολογικό και διοικητικό περιβάλλον που γίνεται όλο και πιο περίπλοκο·

- δυσκολία συμμετοχής σε προγράμματα έρευνας και ανάπτυξης και εκμετάλλευσης των αποτελεσμάτων·

- διαρθρωτικές αδυναμίες των ΜΜΕ όσον αφορά τις διαχειριστικές τους ικανότητες καθώς και την ακαταλληλότητα των προγραμμάτων κατάρτισης·

- δυσκολίες να λαμβάνουν χρηματοδότηση σε εύλογο κόστος·

- δυσκολίες πρόσβασης σε αγορές για προϊόντα και υπηρεσίες.

Είναι αναγκαίο να υπογραμμιστεί - όσον αφορά την προσέγγιση επικουρικότητας - ότι οι δράσεις που αναπτύσσονται σε κοινοτικό επίπεδο, γίνονται σε ένα πλαίσιο το οποίο εξασφαλίζει σημαντική προστιθέμενη αξία, που απορρέει ειδικότερα από τη διάσταση των δικτύων και των αναπτυσσομένων δράσεων, την αντικειμενικότητα και την ουδετερότητα των αποφάσεων που λαμβάνονται σε κεντρικό επίπεδο καθώς και από την προσοχή που δίνεται στην περιφερειακή ισορροπία.

Ειδικότερα, αν οι περισσότερες δράσεις υπέρ των επιχειρήσεων εκτελούνται από τα κράτη μέλη, υπάγεται στην αρμοδιότητα της Κοινότητας να λαμβάνει μέτρα που έχουν διεθνικό χαρακτήρα, να εφαρμόζει δίκτυα τα οποία έχουν κοινοτική διάσταση. Το να περιοριστούν αυτές οι δραστηριότητες σε εθνικό επίπεδο δεν θα είναι μόνον αδύνατο και λιγότερο αποτελεσματικό, αλλά επίσης θα στρεβλώσει τον ανταγωνισμό στο βαθμό που θα διαφέρει σημαντικά το επίπεδο στήριξης κάθε κράτους μέλους.

Ως συνέπεια της πολιτικής μεταρρυθμίσεων για τη δημιουργία οικονομίας αγοράς και η οποία υποστηρίζεται από τη διαδικασία ιδιωτικοποιήσεων, ο αριθμός των ιδιωτικών εταιρειών έχει αυξηθεί με ταχύ ρυθμό. Η συνεισφορά των ΜΜΕ στην απασχόληση έχει αυξηθεί σε ετήσια βάση. Η λετονική οικονομία θα χαρακτηρίζεται από μεγάλο ποσοστό ΜΜΕ τα επόμενα έτη. Αυτές οι επιχειρήσεις θα πρέπει να προετοιμαστούν για τη συμμετοχή τους ως μέλη στην ΕΕ και για τις αυξανόμενες ανταγωνιστικές πιέσεις στις οποίες θα εκτεθούν. Σ' αυτό το πλαίσιο, το άνοιγμα των κοινοτικών προγραμμάτων αποτελεί σημαντικό στοιχείο της προενταξιακής στρατηγικής. Η συμμετοχή σε αυτό το συγκεκριμένο πρόγραμμα μπορεί να συμβάλει θετικά στην προετοιμασία των ΜΜΕ και των αντιπροσωπευτικών οργανώσεων των ΜΜΕ για τη μελλοντική προσχώρηση.

- Ανάγκη για την κοινοτική χρηματοδοτική βοήθεια

Η Λετονία αποφάσισε να χρηματοδοτήσει τη συμμετοχή της εξ ολοκλήρου από τον εθνικό της προϋπολογισμό.

- Επιλογή των τρόπων και των μέσων

Με τη συνεισφορά από τον εθνικό προϋπολογισμό της Λετονίας, η συμμετοχή της Λετονίας θα συμβάλλει στο να γίνουν γνωστές οι εσωτερικές πολιτικές διαδικασίες της Κοινότητας στον τομέα των μικρών και μεσαίων επιχειρήσεων. Η ένταξη εθνικών υπαλλήλων της Λετονίας στα κοινοτικά δίκτυα θα συμβάλλει οριστικά στην προετοιμασία της Λετονίας ως μελλοντικού μέλους.

- Κύριοι παράγοντες αβεβαιότητας που μπορούν να επηρεάσουν τα ειδικά αποτελέσματα της δράσης

Εφόσον τα σχέδια θα επιλεγούν σύμφωνα με ποιοτικά κριτήρια, θα είναι πιθανόν να υπολογιστούν μόνο οι πραγματικές επιπτώσεις με βάση την ικανότητα των πολιτών και των ΜΜΕ της Λετονίας να ανταποκρίνονται στις προσκλήσεις για υποβολές προτάσεων που θα προκηρύσσει η Επιτροπή στο πλαίσιο του προγράμματος.

9.3 Παρακολούθηση και αξιολόγηση της δράσης

Διαδικασίες αξιολόγησης που περιλαμβάνονται στο τρίτο πολυετές πρόγραμμα για τις ΜΜΕ θα καλύψουν επίσης τις δράσεις που χρηματοδοτούνται για τους δικαιούχους της Λετονίας.

9.3.1.Δείκτες επιδόσεων

Οι δείκτες επιλέγονται ανάλογα με τον τύπο της αναληφθείσας δράσης.

Για παράδειγμα, στον τομέα των Κέντρων Ευρωπαϊκής Πληροφόρησης (EIC), υπάρχει κάποια σύμβαση με εταιρεία εξωτερικού λογιστικού ελέγχου που αξιολογεί τα συστήματα ποιότητας που εφαρμόζουν τα ΕΙC καθώς και τις δραστηριότητές τους σε σχέση με τους στόχους. Για κάθε EIC, εφαρμόζεται ένα σύστημα αξιολόγησης που περιλαμβάνει 13 κριτήρια όσον αφορά μεταξύ άλλων την ποιότητα και οι «επιδόσεις» κάθε EIC υπολογίζονται σε μια κλίμακα 1 έως 4 για κάθε κριτήριο. Προσθέτοντας τα σημεία για κάθε EIC, είναι εν συνεχεία πιθανόν να καθοριστεί κατά πόσον ή όχι πληρούνται τα ελάχιστα κριτήρια. Αν αυτό δε συμβαίνει, το EIC αποκλείεται από το δίκτυο και κινείται η διαδικασία για την αντικατάστασή του. Κάθε εξάμηνο δημοσιεύεται μια έκθεση αξιολόγησης.

Για τα επιχειρηματικά δίκτυα συνεργασίας, μια ετήσια αξιολόγηση των μελών του δικτύου στηρίζεται σε αριθμό χαρακτηριστικών συνεργασίας που εισάγονται στη βάση δεδομένων, στο σεβασμό ενός κώδικα επαγγελματικής συμπεριφοράς, σε δραστηριότητες προώθησης στο δίκτυο, στο ποσοστό συμμετοχής σε εκδηλώσεις που οργανώνει η Επιτροπή (για παράδειγμα παρακολούθηση, ετήσια συνδιάσκεψη), και στις συνεισφορές των μελών των ομάδων εργασίας.

Για άλλες δράσεις, οι άμεσες επιπτώσεις των δραστηριοτήτων που αναλαμβάνονται, μπορούν να υπολογιστούν με τη συμμετοχή σε συνδιασκέψεις και σεμινάρια που οργανώνονται ώστε να εξασφαλιστεί η εφαρμογή των προβλεπομένων δράσεων, με την ανάδραση στα μέσα μαζικής ενημέρωσης, τα συμφέροντα των επαγγελματικών οργανώσεων, τις αντιδράσεις των επιχειρηματιών, τον αριθμό των επιχειρήσεων που συμμετέχουν σε πρότυπες δράσεις και τη διανομή των δημοσιεύσεων.

Στην περίπτωση δράσεων που αφορούν ειδικά τις βιοτεχνίες και τις μικρές επιχειρήσεις, οι δείκτες συμπεριλαμβάνουν τον αριθμό των βιοτεχνιών και των μικρών επιχειρήσεων που ωφελούνται από τη χρηματοδότηση που απορρέει από αυτήν τη δράση.

9.3.2. Λεπτομέρειες και περιοδικότητα της προβλεπόμενης αξιολόγησης

Η απόφαση του Συμβουλίου της 9ης Δεκεμβρίου 1996 όσον αφορά το τρίτο πολυετές πρόγραμμα για τις ΜΜΕ (άρθρο 6) υποχρεώνει την Επιτροπή να υποβάλει στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην επιτροπή των περιοχών, το αργότερο μέχρι το τέλος του 1999, μια εξωτερική αξιολόγηση της εφαρμογής της απόφασης για να διαπιστωθεί κατά πόσον έχουν υλοποιηθεί οι αρχικοί στόχοι, και σ' αυτήν την αξιολόγηση συμπεριλαμβάνεται ο υπολογισμός της αποδοτικότητας του κόστους.

9.3.3. Αξιολόγηση των αποτελεσμάτων

Τα αποτελέσματα των αξιολογήσεων κοινοποιούνται γενικά στον ενδιαφερόμενο πληθυσμό και μπορούν να τροποποιηθούν όσον αφορά τις δράσεις που αναλαμβάνονται ή τις νέες προτάσεις για δράσεις.

Μια έκθεση για την εκτέλεση του πολυετούς προγράμματος υποβάλλεται ετησίως στην επιτροπή διαχείρισης που έχει συσταθεί από την απόφαση του Συμβουλίου. Οι εκθέσεις για τα αποτελέσματα της συμμετοχής των συνδεδεμένων χωρών της Κεντρικής Ευρώπης τις οποίες αφορά το πρόγραμμα, θα υποβάλλονται με τον ίδιο τρόπο στην Επιτροπή καθώς και στις ενδιαφερόμενες χώρες.

10. ΔΙΟΙΚΗΤΙΚΗ ΔΑΠΑΝΗ (ΤΟΜΕΑΣ ΙΙΙ, ΜΕΡΟΣ Α ΤΟΥ ΠΡΟΫΠΟΛΟΓΙΣΜΟΥ

Η χορήγηση των απαιτούμενων διοικητικών πόρων γι' αυτήν τη δράση θα εξαρτηθεί από την ετήσια απόφαση της Επιτροπής για τη χορήγηση των πόρων, λαμβανομένου υπόψη του αριθμού του προσωπικού και των πρόσθετων πιστώσεων που θα εγκρίνει η αρμόδια για τον προϋπολογισμό αρχή. Οι συμπληρωματικές ανάγκες δεν προδικάζουν σε καμία περίπτωση την απόφαση που θα λάβει η Επιτροπή όσον αφορά:

α) την αίτηση για νέες θέσεις στο πλαίσιο του προσχεδίου του προϋπολογισμού

β) τη διάθεση των πόρων

10.1 Επιπτώσεις στον αριθμό των θέσεων

>ΘΕΣΗ ΠIΝΑΚΑ>

10.2 Γενικές δημοσιονομικές επιπτώσεις των πρόσθετων ανθρωπίνων πόρων

>ΘΕΣΗ ΠIΝΑΚΑ>

10.3 Αύξηση άλλων δαπανών λειτουργίας ως συνέπεια της δράσης

>ΘΕΣΗ ΠIΝΑΚΑ>